**בבית משפט השלום בתל-אביב-יפו ת.פ.**

**המאשימה: מדינת ישראל**

**באמצעות פרקליטות מחוז ת"א פלילי**

**רח' הנרייטה סולד 1 תל-אביב, 64924**

**טלפון: 03-6970222 פקס: 03-6919108**

**- נ ג ד -**

**הנאשם: אורי בן דן בלאו**

**יליד 1977**

**תל-אביב**

**כתב אישום**

**הנאשם הנ"ל מואשם בזה כדלקמן:**

**א. העובדות:**

1. בעת הרלבנטית לאירועים המתוארים בכתב אישום זה היה הנאשם כתב עיתון "**הארץ**". במסגרת אירוע עיתונאי בו השתתף הנאשם במהלך חודש ספטמבר 2008, הכיר הנאשם את ענת קם (להלן – **"קם"**), ששרתה בין השנים 2005 – 2007 כפקידה בלשכת אלוף פיקוד המרכז, ושלאחר שחרורה הועסקה כעיתונאית באתר "וואלה" באינטרנט.
2. באותו יום נסע הנאשם עם קם במכוניתו לירושלים. במהלך הנסיעה קיבל הנאשם מקם, דיסק נשלף (DISK ON KEY) שעליו נשמרו כ-1800 מסמכים, ביניהם כ-180 מסמכים שסווגו "**סודי ביותר**", כ-500 מסמכים שסווגו "**סודי**", ובנוסף מסמכים בסיווג **שמור**, **מוגבל**, **אישי ובלמ"ס.** הכול כפי שמפורט ברשימת המסמכים בנספח הסודי ביותר המצורף לכתב אישום זה (מסומן – **נספח א'**).
3. הנאשם נחשף לאופיים וסיווגם של המסמכים מאוחר יותר כאשר בדק את תכולת הדיסק און קי והבין כי המסמכים שקיבל הועתקו והוצאו שלא כדין על ידי קם ממחשבי הצבא. תוכן המסמכים כלל תוכניות אופרטיביות שונות למבצעים צבאיים ולעת מלחמה, סיכומי דיונים שונים בצה"ל לרבות מפורום מטכ"ל, פריסת כוחות צה"ל כולל סדר כוחות הצבא בפעילות שוטפת ובמצבי חירום, סיכומי תחקירים בצה"ל, הערכות מצב של צה"ל בגזרות השונות, תכוניות עבודה של צה"ל, תורת הלחימה ואמל"ח של צה"ל, יעדים שונים של צה"ל, שיבוצי קצינים וכיוצא באלה.
4. למרות זאת, החזיק הנאשם והמשיך להחזיק בהם ובהעתקים נוספים שהפיק מהם, מאז שקיבלם מקם ועד שמסרם לבסוף לידי המדינה בדצמבר 2010.
5. במהלך כל התקופה האמורה החזיק הנאשם במסמכים ברשותו ובשליטתו, וזאת הן במחשבו הנייד, והן במספר העתקים שאוכסנו על ידו במדיה מגנטית נוספת. הנאשם עשה כן בלא שהיה מוסמך להחזיק במסמכים. החזקת המסמכים נעשתה, ממילא, גם מבלי שניתנה לגורמים המוסמכים האפשרות למנוע החזקה ללא אמצעי אבטחה ופיקוח קפדניים ומחויבי המציאות, כראוי וכמקובל בכל הנוגע למסמכי צבא רגישים וסודיים מן המעלה הראשונה.
6. החל מחודש נובמבר 2008 פרסם הנאשם, באישור הצנזורה, מספר כתבות בעיתון "הארץ" בהן עשה שימוש במידע מתוך מסמכים בודדים מאלה שקיבל מקם.
7. בעקבות כך, הוחלט על ידי רשויות הביטחון לדרוש מהנאשם למסור לידי שירות הביטחון הכללי את המסמכים הסודיים, אותם הוא מחזיק שלא כדין. באותו שלב לא היה ידוע לרשויות כמה מסמכים סודיים מחזיק הנאשם ומה אופיים.
8. בשל החשיבות העליונה להוצאתם המיידית של המסמכים הסודיים מידי הנאשם, וכדי למנוע אפשרות לנזק לביטחון המדינה, זומן הנאשם אל השב"כ, בתאריך 3.8.09. במהלך שיחה של חוקר השב"כ עם הנאשם הבהיר החוקר לנאשם את הסיכון הטמון בעצם החזקה פרטית בלתי מבוקרת של מסמכים מסווגים - על ידו, כמו ע"י כל גורם בלתי מורשה אחר - ודרש ממנו לפעול לאלתר להשבת המסמכים לרשויות הביטחון. באותה שיחה הבהיר חוקר השב"כ לנאשם כי השב"כ אינו מעוניין במקור שהעביר לנאשם את המסמכים ואילו הנאשם טען כי המסמכים משמשים אותו לצורך עבודתו בעיתון "הארץ" והפנה את החוקר לבאי כוח העיתון. עוד ציין החוקר שאם יושבו המסמכים, לא יינקטו הליכים פליליים נגד הנאשם ולא ייעשה שימוש במסמכים לאיתור המקור.
9. בהמשך לשיחה הנ"ל, בחודש ספטמבר 2009, בעקבות מו"מ עם באי כוחו של הנאשם, נערך עימו הסכם להשבת המסמכים (להלן –ההסכם). על פי ההסכם, התחייב הנאשם להשיב למדינה את המסמכים הסודיים שנמצאו ברשותו על פי הקריטריונים שפורטו בהסכם. עוד הוסכם עם הנאשם כי מחשבו האישי של הנאשם שהיה שייך לעיתון "הארץ", בו נמצאו לדבריו המסמכים הללו, יושמד מבלי להותיר מידע אודותם בנוסף על זה שמסר, ותחתיו תממן המדינה עבור עיתון "הארץ" רכישת מחשב אישי חדש.
10. בעקבות הסיכום עימו, כמפורט לעיל, השיב הנאשם למדינה 50 מסמכים, בטוענו כי אלה המסמכים המסווגים שעונים לקריטריונים של ההסכם.
11. כמו כן השמידה המדינה, בנוכחותו של הנאשם, את המחשב, כשלאחר מכן גם עמדה בהתחייבותה ומימנה עבורו רכישה של מחשב חדש תחליפי.
12. בחלוף מספר חודשים מהמועד האמור, במסגרת חקירת ענת קם, התברר למאשימה כי לאמיתו של דבר לא מסר הנאשם לידי רשויות הביטחון את כל המסמכים שהיה עליו למסור על פי ההסכם. אלא העתקים של 50 מהמסמכים הסודיים.
13. בהשיבו את העתקי מקצת המסמכים הללו, הפר הנאשם את ההסכם הנ"ל.
14. מכאן ואילך, המשיך הנאשם להחזיק באורח בלתי מבוקר, במיקום שאינו ידוע למאשימה, בכל המסמכים שקיבל, לרבות חמישים המסמכים לגביהם יצר מצג לפיו כביכול החזירם למדינה. בהמשך החזקתם כאמור היה משום סיכון פוטנציאלי רב שמתבטא באפשרות כי תכנים רגישים שמצויים בהם ייחשפו או יגיעו בדרך כלשהי לידי גורמים עוינים, אפשרות שהייתה מסבה נזק בל ישוער לביטחון המדינה. בין המסמכים נמצאו גם כאלה שאם היו נחשפים הייתה פגיעה קשה ביעדי ההסתרה של צה"ל – אותם יעדי בטחון שדה המתמקדים בשמירת הסודות שחשיפתם הייתה מסבה פגיעה יתרה לביטחון המדינה.
15. מחודש דצמבר 2009 ועד אוקטובר 2010 שהה הנאשם בחו"ל, הגם שנתברר לו כי הוא דרוש לחקירה בשב"כ. במהלך חודש מאי 2010, תוך כדי המשך שהותו בחו"ל, החזיר הנאשם, באמצעות באי כוחו, חלק נוסף מן המסמכים שמסרה לו קם. אלא שגם הפעם הותיר הנאשם בידיו מסמכים סודיים ביותר וכן העתקים מאלה שמסר.
16. ושוב, בשל החשיבות היתרה להבטיח כי המסמכים הסודיים לא ימצאו עוד בידי גורם פרטי בלתי מורשה או מבוקר, וכי כל אלה יוחזרו לידי רשויות הביטחון, המשיכו רשויות המדינה במגעים עם הנאשם, באמצעות באי כוחו, גם בעת שהותו בחו"ל, עד שנחתם עימו הסכם נוסף.
17. רק בעקבות החתימה על הסכם נוסף זה, שב לבסוף הנאשם לישראל ביום 24.10.10, ובעקבות כך גם השיב לרשויות המוסמכות במדינה את כל המסמכים שקיבל מענת קם ושהיו ברשותו במשך שנתיים לערך, כאמור.
18. במעשים המתוארים לעיל החזיק הנאשם ידיעות סודיות, כאמור בסעיף 3 דלעיל.

**ב. הוראות החיקוק לפיהן מואשם הנאשם:**

**ריגול חמור (החזקת ידיעות סודיות)** - עבירה לפי סעיף 113(ג) רישא לחוק העונשין, התשל"ז – 1977.

**ג. עדי התביעה:**

תל-אביב ‏‏י"ד בתמוז תשע"ב  **הדס פורר – גפני, עו"ד**

**‏‏‏‏‏‏‏**‏4 ביולי 2012  **מנהלת מחלקה מחוזי בפרקליטות מחוז תל-אביב (פלילי)**

פמת"א חב/173/10

סימוכין 058021/2012

**הודעה לנאשם**

**הנאשם יכול לבקש שימונה לו סנגור ציבורי אם מתקיים בו אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995.**

**הודעה לבית-המשפט**

**בהתאם להוראת סעיף 15א'(א) לחוק סדר הדין הפלילי [ נוסח משולב] התשמ"ב- 1982 המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשם עונש מאסר בפועל, אם יורשע בתיק זה.**